google/wiki40b huggingface dataset:
Rodrigo Lopez

Rodrigo Lopez (født ca. 1525 i Crato i Portugal, henrettet 7. juni 1594 på Tyburn i London) var lege for dronning Elisabeth I av England, og kan ha vært inspirasjonen for William Shakespeares figur Shylock i Kjøpmannen i Venedig.

Bakgrunn

Lopez ble født i Portugal og oppfostret som cristão-novo, «nykristen», jøder som ble tvunget til å la seg døpe til katolikker. Han ble fordrevet fra Portugal av den portugisiske inkvisisjonen og var kjent for å ha vært en marrano, «en skjult jøde».

Virke i London

Han gjorde London som sitt bosted i 1559 og kunne gjenoppta sin legepraksis hvor han gjorde det bra grunnet sin dyktighet. Han ble snart huslege ved St Bartholomew's Hospital og fikk en stor praksis blant de mektige, blant annet for Robert Dudley og Francis Walsingham. Hans suksess hos overklassen hadde dog mindre med hans medisinske dyktighet som hans evner til å spre smiger og fremme seg selv. I 1598 angrep en ærekrenkende pamflett Dudley ved å antyde at Lopez blandet gift for ham, og for også andre adelsmenn.
I 1586 hadde Lopez nådd høyden av sin innflytelse da han ble gjort til hovedlege for dronning Elisabeth. Han fikk dronningens gunst da hun i 1589 ga ham monopol på import av urtene anis og sumak. Hans suksess fortsatte fram til han var nær pensjoneringen. Han ble sett på, i det minste fra utsiden, som en trofast protestantisk kristen.
I oktober 1593 var Lopez både rik og generelt godt respektert. Han eide et hus i Holborn og hadde en sønn som var innrullert ved den prestisjetunge skolen Winchester College. Imidlertid kom et kompleks nett av konspirasjoner mot don António, abbed i Crato, fram i lyset den samme måneden. Som en følge av denne anklaget Robert Devereux, 2. jarl av Essex, en av dronningens yndlinger, Lopez for å konspirere med spanske utsendinger for å forgifte dronningen. Lopez ble arrestert den 1. januar 1594, dømt i februar og henrettet ved hengning, trekking og kvartering i juni samme år.
Dronningen var selv usikker på hans skyld og forsinket hans henrettelse. Lopez insisterte at han var uskyldig og hans sanne konvertering fram jødedommen til kristendommen. I henhold til 1500-tallshistorikeren William Camden skal Lopez ha sagt til menneskemengden av skuelystne at han elsket dronningen foruten at han også elsket Jesus Kristus. Menneskemengden skal ha ledd av denne uttalelsen og tatt for en tynt forkledd tilståelse.
En del historikere og litteraturforskere har betraktet Lopez og hans rettssak for å ha vært en del av inspirasjonen til William Shakespeares Kjøpmannen i Venedig. «Mange Shakespeare-forskere mener at doktor Lopez var prototypen for Shylock,» som er antatt å ha blitt skrevet en gang mellom 1596 og 1598. Det er også en omtale av Lopez i den posthumt utgitte teksten til Den tragiske historien til doktor Faustus av Christopher Marlowe hvor han er sammenlignet med tittelfiguren: «Doktor Lopus var aldri en slik doktor!» Denne referansen var antagelig lagt til etter Marlowes død i 1593.
Will Claye

Karriere på college- og juniornivå

Han gikk ved University of Oklahoma, der han vant tresteg ved NCAA-mesterskapet innendørs i 2009, på sin 18-årsdag. Han satte da ny amerikansk juniorrekord, med 17,19 meter. Etter 2010-sesongen byttet han universitet til University of Florida, for å trene sammen regjerende utendørsmester Christian Taylor, og lengdetreneren Dick Booth. University of Florida vant NCAA-mesterskapet innendørs 2011, godt hjulpet av nettopp lengdehopperne, som stod for 30 av «Gators»' 52 poeng. 
I 2009 fikk han også gull ved det panamerikanske juniormesterskapet i friidrett, med 16,57 meter. 
Ved NCAA-mesterskapet utendørs i 2011 fikk han sølv i tresteg, bak Christian Taylor. Samme rekkefølge fikk disse to også i USA-mesterskapet utendørs i 2011.

Karriere som senior

Ved VM i friidrett 2011 i Daegu i Sør-Korea fikk Claye bronse i tresteg, og kom på niendeplass i lengdesprang. 
I februar 2012 vant han gull ved USA-mesterskapet innendørs, og han fikk også sølv i lengde. Ved VM i friidrett innendørs 2012 fikk han gull i tresteg, med 17,70 meter, som var bestenotering i verden dette året.
Han tok sølv under Sommer-OL 2016.
ASMLA

ASMLA (Arab Struggle Movement for the Liberation of Ahvaz) er en arabisk nasjonalistisk opprørsgruppe som siden 1999 har kjempet for å gjøre den iranske provinsen Khuzestan til en egen arabisk stat.
ASMLA har stått bak en rekke attentat der både militære og sivile iranere har blitt drept. Den iranske regjeringen regner ASMLA for å være en terrorgruppe.
I november 2017 ble gruppens leder Ahmad Mola Nissi skutt og drept utenfor sitt hjem i Haag i Nederland. I oktober 2018 ble en norsk statsborger med iransk bakgrunn arrestert i Göteborg grunnet mistanke om et planlagt attentat mot ledende ASMLA-medlemmer i eksil i Danmark.
Kings of Convenience

Historie

Øye og Bøe ble begge født i 1975, og har kjent hverandre siden de deltok i en geografikonkurranse da de var bare 10 år gamle. Da de var 16 år spilte de sammen i bandet Skog sammen med to andre venner, og utga en EP, Tom Tids Tale, før gruppen ble oppløst. Senere dannet de to duoen Kings of Convenience. 
De signerte kontrakt i 1999 med det amerikanske plateselskapet Kindercore Records, etter å deltatt på europeiske festivaler den sommeren. De gav ut debutalbumet Quiet Is The New Loud i 2001. Albumet ble produsert av Coldplay-produsenten Ken Nelson. Albumet ble svært populært, og mottok gode kritikker. Versus, et album med remixer av sangene fra Quiet Is The New Loud, og kom ut kort tid etterpå.
Etter gjennombruddsåret ble det ikke hørt mye fra bandet. Øye utgav solo-materiell og albumet Unrest da han bodde i Berlin, samtidig som han hadde et sideprosjekt kalt The Whitest Boy Alive. Det var ikke før i 2004 at oppfølgeren ble utgitt, Riot on an Empty Street. Musikkvideoen til I'd Rather Dance With You, den andre singelen fra albumet toppet MTVs europeiske liste som den beste musikkvideoen i 2004, og den vant den norske Alarmprisen 2005 for beste video.
Det tredje albumet, Declaration of Dependence, ble utgitt 20. oktober 2009.
I 2014 ble publisert en bok, skrevet av kulturjournalist Ørjan Nilsson, med tittel Quiet Is The New Loud som handler om Kings of Convenience album fra 2001. Erlend og Eirik promoterte boken med en tour i 2015 hvor de spilte alle sangene fra debutalbumet.
Linkat

Linkat er en katalansk RPM-basert Linux-distribusjon som er basert på openSUSE. Den er utviklet for utdanningsdepartementet i Generalitat de Catalunya. Den benytter GNOME som standard skrivebordsmiljø.
Første versjon ble lansert 12. september 2006, og var basert på Novell Linux Desktop versjon 9. Versjon 2 var basert på SUSE Linux Enterprise Desktop versjon 10. Versjon 3 ble lansert 15. oktober 2009 og var basert på openSUSE 1.1.
Paleira

Beskrivelse

En middelsstor (ca. 12 millimeter), blankt svart gullbasse. Oversiden er kledt med lange, lyse, oppstående hår. Dekkvingene har fine lengdestriper.

Levevis

De voksne finnes gjerne på blomster der de eter pollen. Denne arten forekommer på sanddyner nær kysten.

Utbredelse

Arten er beskrevet fra Portugal og er også kjent fra Spania og Kanariøyene, og fra det nordlige Marokko.
Sauland stavkirke

Sauland stavkirke var en stavkirke i Sauland sogn i Hjartdal prestegjeld i Telemark fram til 1860, da den ble revet ned og erstattet av en ny langkirke.

Portalen

Portalen er av Sogn-Valdres-gruppen, og er nå ved Universitetets Oldsaksamling i Oslo. Komposisjonen er spesiell ved at sideplankenes rankestengler ikke har dobbeltkonturer, men er dekorert med en kombinasjon av sikksakk- og tungeborder og perlebånd.

Kjente stavkirker

Mange stavkirker er nå tapt, men lever videre i sagn. Listen er veldig omfattende, se liste over revne stolpekirker, stavkirker og tilhørende utgravninger.
Creek (folk)

Historie

De tidligste creekene var trolig etterkommere av folk som bodde langs Tennessee-elven. De spredde seg etter hvert og ble delt i forskjellige stammer som Hitchiti, Alabama og Coushatta. Stammene utviklet sine egne språk og dialekter. De som levde langs Ocmulgee-elven, ble kalt «creek-indianere» (elveindianere) av britiske kolonister fra Syd-Carolina, men etter hvert ble dette uttrykket brukt om alle indianerne som levde i området.
Under den amerikanske uavhengighetskrigen måtte de som mange andre indianere i USA ta valget om de skulle være med å kjempe eller forbli nøytrale. Creekene som levde i de nordlige områdene kjempet på side med britene, mens de resterende indianerne forble nøytrale gjennom hele konflikten. Etter krigen ble det klart at Storbritannia hadde gitt mye av creekenes territorium til det nyopprettede USA, og staten Georgia begynte å ekspandere inn i creek-land.
I 1790 ble det, etter flere mindre konflikter, undertegnet en avtale i New York der 26 creek-indianere og den amerikanske regjering skrev under på at indianerne skulle få beholde sitt eget land uten at hvite menn skulle trenge seg inn. Dette var riktignok en stund etter at USA hadde ekspandert et godt stykke inn i landet deres.

Creek-krigen

Creek-krigen begynte som en innbyrdes borgerkrig i creek-nasjonen i 1813, men smeltet snart sammen med den britisk-amerikanske krig. Indianerne ble oppildnet av Indianerhøvdingen Techumseh og snart begynte fiendtlighetene mellom hvite og indianere. En av creekenes ledere het William Weatherford og var halvt skotsk, halvt creek og en «red stick» som var navnet på en av partene i den innbyrdes krigen blant creekene. Red stickene angrep i 1813 et amerikansk fort ved navn Fort Mims hvor det befant seg rundt 500 mennesker hvorav ca. 350 var sivile. Indianerne massakrerte alle som var der. Etter dette samlet den amerikanske regjeringen sammen en stor styrke som i fellesskap med cherokeer og de creekene som slåss mot red stickene, klarte å slå Weatherford og hans red sticks.
Etter lang og seig motstand gav til slutt red stick-indianerne seg, og William Weatherford gikk selv til den amerikanske kommandøren, Andrew Jackson og kapitulerte. Jackson ble så imponert over Weatherfords mot at han lot ham gå.
Ut på 1820-tallet ble creekene fordrevet ut i reservater eller lengre vest, hvor de skulle komme i konflikt med andre indianere.

Creek-indianere i dag

Selv om de fleste av indianere ble fordrevet til reservater hvor deres etterkommere bor i dag, var det noen som ble igjen i Alabama, og deres etterkommere bor i dag i Poarch Creek reservatet i Atmore.
Hurtigløp på skøyter under Asiatiske vinterleker 1996

Hurtigløp på skøyter under Asiatiske vinterleker 1996. Hurtigløp på skøyter var en av flere sporter under de tredje Asiatiske vinterleker som ble arrangert i Harbin i Kina. Det var ni øvelser, fem for menn og fire for kvinner. Konkurransene ble avviklet i perioden 5. til 9. februar 1996. Japan ble beste nasjon med fem gullmedaljer foran Kasakhstan og Sør-Korea med to hver.
Byåsen videregående skole

Historie

Byåsen videregående skole ble bygget som en følge av at Sør-Trøndelag fylkeskommune etter hvert fikk behov for flere elevplasser. Den geografiske spredningen av skoleplasser i Trondheim har tradisjonelt vært skjev, og man øynet nå en mulighet til å endre dette.
Skolen er bygget på tomten hvor Munkvoll militærforlegning tidligere lå. 
Arkitekt for skolen var HUS arkitekter AS. Skolen var opprinnelig planlagt mer omfattende enn det som er oppført, men andre byggetrinn ble utsatt.

Lokaler

I tillegg til idrettshallen har skolen også flere fasciliteter som benyttes i den daglige opplæringen. Det er en stor avdeling for realfag med tilhørende laboratorium, bilverksted, lakkeringsverksted, kantine samt demonstrasjonskjøkken for å nevne noe. 
Skolens arealer er ikke inndelt etter den tradisjonelle klasseromsløsningen, men er fordelt på opplæringsareal, formidlingsrom og fellesarealer. Man har i tillegg flere verksteder for de forskjellige studieretningene som aktivt benyttes i opplæringen.
Kantinen er stor og serverer daglig varm mat til både skolens elever og ansatte. Det tilbys i tillegg et større utvalg kald mat, påsmurt og salatbuffét. Skolen har et uttalt mål om å være en helsefremmende skole. Skolen har derfor fokus på at elevene skal ha tilgang på sunn mat. Skolen fjernet etter sitt første skoleår brusautomatene.

Skolens ressurssenter

Skolen tilbyr gjennom sitt ressurssenter utleie av møtelokaler, auditorium eller andre lokaler til eksterne kunder innen både offentlig og privat virksomhet. Det skreddersys kurs og møter ut ifra de enkeltes behov. 
Skolens auditorium var en periode høsten 2004 i fast bruk hver søndag som gudstjenestelokale da Byåsen kirke var under rehabilitering.
Scelidothrix

Levevis

De voksne billene er dagaktive og finnes helst på blomster, der de eter pollen og nektar.

Utbredelse

Slekten er utbredt i Sør-Afrika.
Alessandro Albani

Bakgrunn

Alessandro Albani var sønn av Orazio Albani og Maria Bernarda Hondedei, og brorsønn til pave Klemens XI.
Han kom fra en italiensk familie som nedstammet fra innvandrere fra Albania på 1400-tallet. Andre kardinaler i slekten var Gian Girolamo Albani (kreert 1570), Gianfrancesco Albani (kreert 1690 – ble pave Klemens XI i 1700), Annibale Albani (1711), Gian Francesco Albani (1747), og Giuseppe Albani (1801).

Kirkelig virke

Han ble sendt på en rekke diplomatiske oppdrag, som for eksempel å forsøke å forene de kristne fyrster til et forbund mot tyrkerne.

Kardinal

Han ble utnevnt til kardinal i juli 1721 av pave Innocens XIII. Han var da legmann men fikk etter hvert subdiakonatet. 
Han deltok ved konklavet 1724 som valgte pave Benedikt XIII, konklavet 1730 som valgte pave Klemens XII, konklavet 1740 som valgte pave Benedikt XIV, konklavet 1758 som valgte pave Klemens XIII, og  og konklavet 1769 som valgte pave Klemens XIV.
Han var svært kunstinteressert og bygde Villa Albani i Roma i 1760, og fylte den med romersk og gresk kunst. For å finansierer villaen måtte han selge unna en del av sine egne omfangsrike kunstsamlinger, og dette befinner seg nå i de kapitolinske museer. Den kunstneriske utsmykking av Villa Albani ble utført av den tyske kunstner Johann Joachim Winckelmann og den bøhmiske Anton Raphael Mengs. 
Kardinal Albani var medlem av Accademia Etrusca.
Etter Klemens XIVs pontifikat slo han seg sammen med zelantiene mot de europeiske monarkers innblanding.
Kagu

Beskrivelse

Kaguen måler cirka 55 cm og veier typisk 800–1 100 g. Den kan ikke fly, men vingene har normal størrelse. Den har en distinkt askagrå og hvit fjærdrakt. Oversiden og brystet er askegrå (inkludert den korte stjerten), mens kinnene, ansiktet og resten av underdelen er hvit. Hodet har fjærkam som kan reises, som hos kakaduene. Nebb, lemmer og iris er guloransje.

Utbredelse og habitat

Kaguen er endemisk for fjellskogene på Ny-Caledonia, der den trives i lokale skoger og fuktig, høyvokst krattskog, fra havnivået og opp til 1 400 moh.

Atferd

Den flygeløse kaguen er en generalist, som vil ta tilhold der det finnes mat. kosten består av tusenbein, snegler, biller, øgler og ulike ormer, som meitemark og lignende. Arten er også kjent for å jakte på krepsdyr og småfisk i ferskvann (bekkefar og småelver).
Arten danner par og er monogam og territorial. Territoriene utgjør typisk 20 ha (10–28 ha). Hekketiden varer fra juni til august, og eggene legges vanligvis i juli (kanskje litt senere oppe i høyden, på grunn av kaldere klima, men før januar). Man mener at været kan være utløsende for hekketiden.
Redet er enkelt og bygges av løv og lignende rett på bakken, ofte litt bortgjemt. Ikke alle par bygger rede. Hunnen legger kun ett egg. Det måler cirka 63 mm × 50 mm og veier omkring 65–82 g (74–75 g i snitt). Inkubasjonstiden utgjør cirka 33–37 dager og foreldrene deler på rugingen (hannen ruger som regel om natten). Avkommet veier omkring 50 g da det klekkes, og begge foreldrene tar omsorg for kyllingen, som blir uavhengig etter cirka 14–16 uker. Etter tre uker veier den cirka 300 g, og etter to måneder cirka 600 g. Hanner blir kjønnsmodne da de er omkring to år gamle (ukjent når for hunnen).
Arten kan leve til den blir omkring 25–30 år gammel i fangenskap.
Enrique Garcia kraftverk

Enrique Garcia kraftverk er et kombinert oljekraftverk og gasskraftverk i Ecuador. Det har en installert produksjonskapasitet på 204 MW, fordelt på 2 like store blokker. Anlegget ble påbegynt omkring 1990, og stod ferdig i 1997. Brenselkilden er naturgass og råolje.
Drammen flyklubb

Drammen flyklubb ble offisielt stiftet i 1936, etter at det siden 1912 har blitt eksperimentert med glidefly i Lier. I 1948 fikk klubben sin første faste flyplass på Renskaug i Lier og aktiviteten ble utvidet til å omfatte motorflyging også. I 1959 flyttet klubben til Hokksund, og Hokksund flyplass ble etablert.
Klubben er tilsluttet Norges Luftsportforbund (NLF) som organiserer alle landets fly- og luftsportsklubber. Klubben drives helt og holdent på frivillig basis.
Flyparken har gjennom tidene vokst og har eid mange forskjellige motor og seilfly. Drammen flyklubb disponerer mer enn 10 fly og har både motor-, mikro- og seilflyskole. Klubben består i dag av av en motorflygruppe, mikroflygruppe og en seilflygruppe, og er en av landets største seilflyklubber. I tillegg til klubbflyene, er det en god del private fly som står parkert på Hokksund, både seilfly, mikrofly og motorfly.
Klubben driver et aktivt ungdomsarbeid, samt satser aktivt på seilflyging for bevegelseshemmede, i samarbeid med Landsforeningen for Ryggmargsskadde og ExtraStiftelsen.

Seilfly

Seilflygruppa tilbyr både teoretisk og praktisk opplæring og disponerer 4 seilfly. To skolefly og to ensetere. De to skoleflyene er av flytypen ASK-21, og enseterne er en Schempp-Hirth Discus bT uten montert motor og en Rolladen-Schneider LS4-b. Til slep brukes en Robin DR400, men også en Aerospool WT9 Dynamic brukes som reserve. Så langt i 2015 er det over 1000 starter, mye på grunn av den økende mengden ungdom som flyr seilfly.

Motorfly

Motorflygruppa eier tre motorfly. En Cessna 172 G1000 og en Diamond Katana DA20-100, som brukes mest til skoling. I tillegg er det et andelslag som eier en Piper L-18C som er reparert av andelslaget etter et havari i Fåberg.

Mikrofly

Mikroflygruppa eier en Aerospool WT9 Dynamic. Tidligere har de også eid en Rans S6. Mikroflygruppa ble stiftet i 2008.
Tanagawa Daini oljekraftverk

Tanagawa Daini oljekraftverk, som betyr Tanagawa II..., er et varmekraftverk i Japan. Installert produksjonseffekt er 1 200 MW. Brenselkilden er råolje.
Munken Eustace

Munken Eustace (født ca. 1170, død 24. august 1217) var en leiesoldat og pirat i middelaldertradisjonen av lovløse. Eustace hadde også et rykte for å være en magiker. Han var en av de mest fryktede menn i sin tid.
Munken Eustace var en yngre sønn av adelsfamilie i Boulogne-sur-Mer i nordlige Frankrike. Hans betegnelse som munk kom fra hans ungdom da han var i et benediktinerkloster. Ifølge legenden skal han i sin ungdom ha besøkt Toledo i Spania og studerte sortekunster slik at ingen var hans like. I henhold til legenden tjenestegjorde han hos hertugen av Boulogne i en høyere stilling, men ble anklaget for å ha misbrukt sin posisjon. Eustace flyktet og ble erklært lovløs. Da hertugen konfiskerte hans eiendommer brente han to møller som hevn. Han ble deretter en fribytter som opererte i Den engelske kanalen og langs kysten av Dover. Øyensynlig ble han en lederskikkelse blant lovløse, sannsynligvis på grunn av sin hensynsløshet.
Han solgte sin «tjenester» og sine skip til den høystbydende. Fra 1202 og til 1212 gjorde han tjenester for kong Johan I av England i dennes krig mot kong Filip II av Frankrike, gjorde tokter mot kysten av Normandie og grunnla sin base på Kanaløyene med den engelske kongens føyelighet. Han og mennene hans holdt festningen Castle Cornet på Guernsey i en betydelig periode. Da han begynte å herje engelske kystlandsbyer ble han gjort lovløs i England også for en kortere periode, men kong Johan ga ham amnesti ettersom han fortsatt trengte hans tjenester.
I 1212 skiftet Eustace side og herjet Folkstone da engelsk tropper erobret hans base på Guernsey. Da borgerkrigen brøt i England i 1215 hjalp han de opprørske baronene og den planlagte franske invasjonen.
I 1217 da Munken Eustace og hans flåte fraktet franske tropper til England ble de møtt av en engelsk flåte. I det påfølgende slaget ved Sandwich den 24. august 1217 fungerte Eustace som kong Filips admiral og gjorde store ødeleggelser blant sine tidligere venner inntil engelskmennene maktet å blinde franskmennene med å tømme tønner med kalk ned på skipet. Deretter bordet de skipet hans og beseiret mennene hans i nærkamp. Eustace ble halshugd på stedet.
En folkelig romanse fra 1200-tallet, Li Romans de Witasse le Moine, omhandler hans handlinger og har i nyere tid blitt oversatt til engelsk ved Glyn Burgess. Den samtidige historikeren eller kronikøren Matthew Paris har gitt flere detaljer fra Eustaces liv i sin Chronica Maiora (Hovedkrøniken).
Munken Eustace må ikke forveksles med Sankt Eustace, (død 625 e.Kr.), en yndlingsdisippel og munk av Kolumban av Bobbio som han etterfulgte som andre abbed av Luxeuil i 611.
Asiatisk Kompagni

Det Kongelige Octroyerede Danske Asiatiske Kompagni, eller bare Asiatisk Kompagni, var det største handelskompani under den danske merkantilismen. Selskapet ble stiftet i 1730, med kongelig oktroa fra 1732 som erstatning for Det danske ostindiske kompani som hadde opphørt i 1729. Asiatisk Kompagni fikk 40 års monopol på dansk handel øst for Kapp det gode håp.
Kompaniet fikk ansvar for handel med og forvaltning av den danske kolonien i Trankebar i dagens India, og med Trankebar som utgangspunkt ble det på 1750-tallet opprettet flere andre handelsposter i India, blant annet Frederiksnagore i Bengal. Langs Malabarkysten ble det etablert handelsposter i Calicut og Colachel. I 1777 overtok den dansk-norske stat områdene og andre aktiviteter. Handelen var da frigitt.
Asiatisk Kompagni fortsatte med handel i Kina og hadde etter 1772 enerett på den overfor Danmark-Norge. Selskapets virksomhet ble sterkt berørt av krigene med England 1801–1814 hvorpå Asiatisk Kompagni gradvis ble avviklet og endelig nedlagt i 1844.
Asiatisk Kompagni hadde hovedkontor i Strandgade i Christianshavn i en kontorbygning tegnet av Philip de Lange og oppført 1738–1739. Senere ble det føyet til et pakkhus av Nicolai Eigtved. Begge bygningene eksisterer fremdeles og benyttes av Udenrigsministeriet.
Carsten Anker var direktør for Asiatisk Kompagni fra 1792 til 1811.
NM i svømming 1954

NM i svømming 1954 ble arrangert på Slemmestad 13.-15. august 1954.
Cyclocephala signaticollis

Utseende

En nokså liten (ca. 12-14 millimeter), avlang, blank, gulbrunhornbille. Hodet er svart, pronotum har vage, uregelmessige, mørke lengdestriper. Arten har ikke horn på hodet eller groper på pronotum, kjønnene er forholdsvis like men hannen er litt smalere enn hunnen og har forstørrede forføtter.
Oversiden er middels fint punktert.

Levevis

Larvene er kjent bare for et fåtall av artene, disse lever i jorda og eter på gressrøtter. Denne arten kan gjøre moderat skade på plener og lignende. De voksne besøker gjerne blomster.

Utbredelse

Arten er utbredt fra Mexico i nord til Argentina i sør, dessuten er den innført til New South Wales i Australia
Romersk vei

Romerveier er veier bygd av romerne av militære, handelsmessige og politiske årsaker. Veiene ble svært solid bygget med dype fundamenter og til større grad med brosteinslegging. Rester av veiene er gravd ut og kan sees mange steder i Europa. Til dels dekkes de romerske veiene av moderne veier som fortsatt har samme trasé som for 2 000 år siden.

Romania

Trajans bro og Jernporten.

Tyskland

Det var mange romerske veier i romertidens Germania, men viktigst var nord-sør forbindelsen gjennom rhindalen fra dagens Sveits til munningen i Nederland.
Valentine's Day (film)

Handling

Filmen tar for seg en rekke forskjellige personers gjøremål på Valentinsdagen mens romantikken blomstrer og skjebner møtes.

"Oppfølger"

Det har blitt laget en film i samme stil som Valentine's Day, New Year's Eve, hvor handlingen tar plass på nyttårsaften. Garry Marshall er regissør for den også. Marshall ville gjerne at filmen skulle være en direkte oppfølger til Valentine's Day og at noen av skuespillerne skulle repetere rollene sine, men det viste seg å være umulig å få samlet alle til en ny film. Det ble senere bestemt at filmen ikke skulle være en oppfølger likevel. Ashton Kutcher og Jessica Biel er riktig nok med i New Year's Eve også, men spiller nye karakterer.